Oliver Solberg

**Oliver Solberg** (s. 23. syyskuuta 2001 Fredrikstad, Norja) on ruotsalainen rallikuljettaja. Hän on ruotsalaisen rallikuljettaja Pernilla Walfridssonin ja norjalaisen rallin maailmanmestari Petter Solbergin poika. Solberg aloitti autourheilun crosskarteilla, kunnes siirtyi 15-vuotiaana rallin pariin. Hän osallistui ensimmäisen kerran MM-sarjan osakilpailuun Walesin rallissa 2019. Kaudella 2021 Solberg kilpaili Hyundain WRC2-tallissa ja ajoi yksittäisissä osakilpailuissa Hyundain WRC-autolla. Kaudella 2022 Solberg ajoi rallin MM-sarjassa Hyundain tehdaskuljettajana jakaen tallin kolmannen auton Dani Sordon kanssa, kunnes sai potkut lokakuussa kesken kauden, vain kaksi osakilpailua ennen kauden päätöstä.

## Ralliura

Solberg aloitti autourheilun crosskarteilla, joilla voitti ensimmäisen kilpailunsa kahdeksanvuotiaana. Hän voitti crosskartien Norjan mestaruuden vuosina 2012 ja 2014 sekä kolme perättäistä Pohjoismaiden mestaruutta 2014–2016. Hän siirtyi rallin pariin 15-vuotiaana ja osallistui rallin Latvian mestaruussarjan kaudelle 2017. Hän saavutti kauden aikana kaksi luokkavoittoa ja sijoittui LRC3-sarjassa toiseksi. Myös kaudella 2018 hän sijoittui Latvian LRC3-luokan toiseksi. Rallin ohella hän kilpaili rallicrossin RallyX Nordic -sarjassa, jossa hän sijoittui toiseksi kaudella 2017 ja voitti mestaruuden kaudella 2018.

Kaudella 2019 Solberg ajoi Latvian, Viron ja Baltian rallisarjojen pääluokissa voittaen Latvian mestaruuden ja Baltic Rally Trophyn sekä sijoittuen Viron mestaruussarjassa toiseksi. Kauden lopulla hän osallistui Pohjois-Amerikan rallisarjaan, jossa hän voitti kolme kilpailua sijoittuen sarjan toiseksi, ja teki MM-rallidebyyttinsä Walesin rallissa 2019. Kaudeksi 2020 hän siirtyi täysiaikaisesti rallin MM-sarjaan, jossa hän ajoi osan kaudesta omalla Volkswagen Polo GTI R5 -autollaan ja osan kaudesta Škoda Motorsportin Fabia Rally2 evolla. Hän ajoi kauden aikana yhden luokkavoiton ja sijoittui WRC3-sarjan neljänneksi. MM-sarjan ohella hän ajoi rallin EM-sarjaa, jossa hän sijoittui toiseksi ja voitti juniorimestaruuden.

Kaudeksi 2021 Solberg teki sopimuksen Hyundai Motorsportin kanssa. Hän ajoi pääasiassa WRC2-sarjaa kartanlukijanaan Aaron Johnston, mutta teki WRC-debyyttinsä Arctic Rallyssa ja ajoi sen jälkeen yksittäisiä kilpailuja WRC-autolla Hyundain kakkostiimi Hyundai 2C Competitionin kuljettajana. Solberg vaihtoi loppukaudesta kartanlukijaa ajaen ensin kaksi kilpailua Craig Drew’n kanssa. Kauden viimeisessä kilpailussa Monzassa Solbergin pariksi tuli Elliott Edmondson.

Kaudeksi 2022 Solberg siirtyi Hyundain tehdaskuljettajaksi jakaen tallin kolmannen Rally1-auton Dani Sordon kanssa. Vaikean, ulosajojen ja ajovirheiden täyttämän alkukauden jälkeen hän saavutti siihenastisen uransa parhaan tuloksen sijoituttuaan neljänneksi Ypresissä. Lokakuun alussa Hyundai ilmoitti, ettei tarjoa Solbergille sopimusta kaudesta 2023. Hänen viimeiseksi kilpailukseen Hyundain Rally1-autolla jäi Uuden-Seelannin ralli, jossa hän sijoittui viidenneksi.

Kaudelle 2023 Solberg tehnyt sopimuksen Toksportin kanssa WRC2-sarjaan. Toksportin auto on Škoda Fabia RS Rally2. Solberg voitti kaksi WRC2-sarjassa ajettua kilpailua kaudella 2023.

Kaudella 2024 Solberg kilpaili WRC2-sarjassa Škoda Motorsportilla. Solberg sijoittui sarjassa toiseksi jääden kolme pistettä Sami Pajarille.

### Kausi 2025

Kaudella 2025 Solberg kilpaili Printsport-tallissa WRC2-sarjassa. Tallin vaihdon myötä auto vaihtui Toyota GR Yaris Rally2:een. Portugalin rallissa Solberg voitti WRC2-luokan kilpailun. Solberg ja kartanlukija Edmondson ajoivat Viron rallissa 2025 ensimmäiseen erikoiskoevoittoon MM-tasolla ja ensimmäiseen MM-kilpailun voittoon Toyota Gazoo Racingin Toyota GR Yaris Rally1 -autolla. Voitto oli Toyotalle sadas MM-tasolla. Solberg voitti ensimmäisen MM-osakilpailunsa 13. kilpailussaan pääluokan autolla, mikä on yhtä aiemmin kuin Kalle Rovanperällä, ja Solberg on kolmanneksi nuorin MM-kilpailun voittoon yltänyt. Solberg voitti WRC2-sarjassa Paraguayn rallissa. Solberg menetti yli minuutin erikoiskokeella 3 renkaan vaihdon vuoksi, mutta onnistui nousemaan jälleen kärkeen. Solberg ja Edmondson varmistivat WRC2-sarjan mestaruuden voittamalla luokassa Chilen rallissa.

### Kausi 2026
Solberg korvaa Toyotan Gazoo Racing-tallissa ralliuransa lopettaneen Kalle Rovanperän. Asia vahvistettiin vuoden 2025 marraskuussa.

Kauden avanneessa Monte Carlon rallissa Solberg ajoi kilpailun voittoon kartanlukijana Elliott Edmondson.

## Yksityiselämä
Solberg on kolmannen polven rallikuljettaja. Hänen äitinsä on 14 MM-ralliin osallistunut Pernilla Walfridsson ja äidin isä Per-Inge Walfridsson, joka osallistui kymmeneen MM-sarjan osakilpailuun sijoittuen parhaimmillaan neljänneksi. Solbergin isä on kaudella 2003 rallin maailmanmestaruuden voittanut Petter Solberg, ja myös hänen setänsä Henning Solberg on menestyksekäs rallikuljettaja.

Solberg kihlautui englantilaisen Chloe Chambersin kanssa vuonna 2024. He haluaisivat asua yhdessä Värmlantissa Ruotsissa, mutta Chambersin oleskelulupa Ruotsiin hylättiin helmikuussa 2026.

## Rallin MM-sarjan tulokset
()

### WRC2-tulokset

### WRC3-tulokset

## Lähteet